  Виталий Пронин 5-тӥ июне усьтӥськиз нылпиослэн но егитъёслэн «Ӝуатӥськом кизилиосты» фестивальзы. Удмуртиын таӵе ужрад ортче ни ньылетӥзэ. Асьсэ быгатонлыкъёссэс возьматон вылысь асьме доры лыктэмын Финляндиысь, Германиысь но Россииысь 13 улосысь 1 сюрслэсь трос нылъёс-пиос. Таослэсь бере уг кылё асьме пиналъёс но.Иже люкаськемын кырӟаны, эктыны, инструментъёсын шудыны быгатӥсь тужгес устоосыз нылпиос. Быгатонлыкъёссэс эшшо но волятон вылысь соосын ужалозы Финляндиысь, Германиысь, Ульяновскысь, Москваысь но Удмуртиысь специалистъёс.Со сяна, нырысьсэ таӵе ужрадын усьтӥськиз Ижысь сукыр нылпиослэн бисерлэсь лэсьтэм ужъёсынызы адӟытон.Фестивале пыриськисьёс, дышетскем сяна, концертъёсын вуылозы нылпи юртъёсы. Асьсэ быгатонлыкъёссэс соос калык азьын усьтозы 8-тӥ июне Ижысь Металлург культурая юртын. Татын ик тужгес устооссэ быръёзы но дунъялозы. Вормись коллективлы я адямилы луонлык сётозы таӵе ик калыккуспо фестивале пыриськыны - сюрес дунзэ тырозы. Зэм, туннэ тодмо ӧвӧл на, кытын туэ ортчоз сыӵе калыккуспо фестиваль. Арысь аре интыез вошъяське уго. Кылем арын сыӵе фестивале пыриськыны «шудо билет» утӥз Глазов городысь эктонъя «Забава» ансамбль.Елена Фёдорова Теги: нылпи фестиваль эктон  